NOK ยกระดับความปลอดภัย! เตรียมพ่นฉีดสเปรย์ฆ่าเชื้อโรคปอดอักเสบเที่ยวบินระหว่างจีน
NOK ยกระดับความปลอดภัย! เตรียมพ่นฉีดสเปรย์ฆ่าเชื้อโรคปอดอักเสบเที่ยวบินระหว่างจีน
NOK ยกระดับความปลอดภัย! เตรียมพ่นฉีดสเปรย์ฆ่าเชื้อโรคปอดอักเสบเที่ยวบินระหว่างจีน
8 ม.ค. 2563

นายวุฒิภูมิ จุฬางกูร ประธานเจ้าหน้าที่บริหาร บริษัท สายการบินนกแอร์ จำกัด (มหาชน) หรือ NOK เปิดเผยว่า สายการบินนกแอร์ได้เตรียมฉีดสเปรย์ฆ่าเชื้อบนเครื่องบินของเส้นทางการบินระหว่างประเทศจีน หลังมีสถานการณ์ของโรคปอดอักเสบ ซึ่งการดำเนินการดังกล่าวเป็นไปตามนโยบายที่ยึดหลักความปลอดภัยของผู้โดยสารต้องมาเป็นอันดับแรกเสมอ
สำหรับการฉีดสเปรย์ฆ่าเชื้อบนเครื่องบินของเส้นทางการบินดังกล่าว นับเป็นการตอบรับนโยบายของกรมควบคุมโรค ซึ่งได้มอบหมายให้ด่านควบคุมโรคติดต่อระหว่างประเทศ ทำการเฝ้าระวังอย่างเข้มข้น รวมถึงมีการคัดกรองอาการไข้ และอาการที่เกี่ยวข้องกับทางเดินหายใจ ติดตามสถานการณ์ของโรคปอดอักเสบทั้งในและต่างประเทศอย่างใกล้ชิด
หลังจากก่อนหน้านี้มีกรณีการรายงานข่าวในประเทศจีน พบผู้ป่วยโรคปอดอักเสบจากเชื้อไวรัสจำนวน 44 ราย จากเมืองอู่ฮั่น แต่ยังไม่มีรายงานผู้เสียชีวิต และจากการตรวจสอบข้อมูลเบื้องต้นพบว่า ทางการจีนได้ดำเนินการสอบสวนโรคและอยู่ระหว่างการตรวจหาสาเหตุ ซึ่งในขณะนี้ยังไม่ทราบสาเหตุก่อโรค แต่จากการตรวจสอบเบื้องต้นพบว่า ไม่ใช่เชื้อไวรัสไข้หวัดใหญ่ ไข้หวัดนก อะดิโนไวรัส หรือโรคทางเดินหายใจที่พบได้ทั่วไป
“การที่ทางสายการบินนกแอร์ได้มีการฉีดสเปรย์ฆ่าเชื้อบนเครื่องบินของเส้นทางการบินระหว่างประเทศจีน เพื่อเป็นการป้องกันโรคที่เกี่ยวกับระบบทางเดินหายใจ และตอบรับนโยบายของกรมควบคุมโรคที่มีการป้องกันไม่ให้เกิดการแพร่ระบาดของโรคดังกล่าวจากผู้โดยสารที่เดินทางเข้ามา และสายการบินนกแอร์ก็พร้อมที่จะช่วยในการป้องกันทุกวิถีทาง เพื่อความปลอดภัยของผู้โดยสาร เพราะสายการบินนกแอร์ของเรายึดหลักความปลอดภัยของผู้โดยสารต้องมาก่อนเป็นอันดับแรกเสมอ”นายวุฒิภูมิ กล่าว